سوئد-ده مرکزی پارتیاسی‌نین فوریه‌نین 2-ده کئچیریله‌جک قورولتاییندا تورک اصیل‌لی میللت وکیلی محرم دمیروک پارتیا لیدرلیگینه یگانه نامیزد کیمی ایره‌لی سورولوب.
مرکزی پارتیاسی‌نین لیدری آنی لوف کنگره ده نامیزد اولمایاجاغینی اعلان ائتدیک‌دن سونرا میللت وکیل‌لری محرم دمیروک، دانیل بکستروم و الیزابت تاند رینگکویست نامیزدلیک‌لرینی ایره‌لی سوروب‌لر.
مرکزی پارتیاسی‌نین ایداره هئیتیندن وئریلن آچیقلامادا دمیروکون فوریه‌نین 2-ده کئچیریله‌جک قورولتایدا یگانه نامیزد اولدوغو قئید ائدیلیب.
آچیقلامادا دمیروکون یاخشی اونسیت باجاریق‌لارینا و پارتیایا رهبرلیک ائده‌جک خصوصیت‌لره مالیک اولدوغو بیلدیریلیب.
دمیروک دا آچیقلاماسیندا اونون اوچون چوخ اهمیت‌لی بیر گون اولدوغونو بیلدیریب.
قئید ائدک کی، 21 ایلدیر مرکزی پارتیاسیندا سیاستله مشغول اولان دمیروک لینشوپینگ شهرینده 12 ایل اطراف موحیط و انرژی‌دن مسئول بلدیه باشچی‌سی وظیفه‌سینده ایشله‌ییب.
تورکیه-نین کونیا ویلایتی‌نین قولو شهریندن سوئده گئدن بیر فهله عائله‌سی‌نین اوغلو دمیروک 11 سپتامبردا کئچیریلن عمومی سئچکی‌لرده مرکزی پارتیاسیندان میللت وکیلی سئچیلیب.
مرکزی پارتیاسی پارلامئنتده 24 یئرله تمثیل اولونان اؤلکه‌نین 5-جی ان بؤیوک پارتیاسی‌دیر.
